Ο μοναδικός Έλληνας στο Φαίρμπανκς της Αλάσκα
μιλά για την συμπαράσταση των συμπολιτών του και του λείπει ο ήλιος της Ελλάδας
Ζεί στην Αλάσκα στην πόλη Φαίρμπανκς που θεωρείται από τις πιο δύσκολες πόλεις της μεγαλύτερης πολιτείας της Αμερικής. Τον χειμώνα η θερμοκρασία φτάνει τους μείων 38 βαθμούς Κελσίου, ενώ το καλοκαίρι βιώνει αρκετά ζεστές ημέρες με θερμοκρασίες που φτάνουν τους 25 βαθμούς. Εκεί ο Χαράλαμπος Νικολαΐδης, μοναδικός Έλληνας της πόλης, έχει δημιουργήσει τον δικό του χώρο, το "Μπάμπυς Ρέστοραντ", με καθαρά ελληνικό ύφος αλλά και ελληνική μουσική, που την ακούν και οι περαστικοί μια και έχει φροντίσει να τοποθετήσει εξωτερικά ηχεία. Σε δηλώσεις του στην Φωνή της Αμερικής σε άπταιστα Ελληνικά ο κ. Νικολαΐδης μιλά για την Ελλάδα και την αναφέρει πάντοτε ως η πατρίδα, ενώ δηλώνει πως είναι έτοιμος να τα παρατήσει και να τρέξει κοντά της όποτε αυτή τον καλέσει. Γεννήθηκε στη Γερμανία και μεγάλωσε μέχρι τα 13 με την γιαγιά και τον παππού του σε χωριό έξω από την Λάρισα. Στα 13 τον έφεραν οι γονείς του κοντά τους στην Αμερική και για τα τελευταία δέκα χρόνια ζει μόνος Έλληνας στην πόλη που του έχει φερθεί με ευγένεια και συμπαράσταση. "Οι άνθρωποι με αγκάλιασαν και με υποστηρίζουν με κάθε τρόπο, δοκιμάζουν τις ελληνικές σπεσιαλιτέ και ακούν συνεχώς ελληνική μουσική. Μου λείπει η Ελλάδα, και αν μπορούσα να φέρω κάτι εδώ από την πατρίδα αυτό θα ήταν ο ήλιος της", λέει. Το Fairbanks αποτελεί την μεγαλύτερη πόλη στην ενδοχώρα της πολιτείας της Αλάσκα και την δεύτερη μεγαλύτερη πόλη μετά το Άνκορατζ. Το 1901 ο Κάπτεν Μπαρνέτ δημιούργησε εδώ την πρώτη κοινότητα στην περιοχή, στην προσπάθεια του να φτιάξει ένα εμπορικό σημείο ανταλλαγής στο Τανακρος. Το ατμοκίνητο πλοιάριο που τον μετέφερε “έπιασε στεριά” έντεκα μίλια πιο ψηλά στον Τσένα ποταμό. Οι ντόπιοι τον έπεισαν να κάνει το εμπορικό κέντρο του εκεί. Η πόλη πήρε το όνομά της από τον Ρεπουμπλικανό Γερουσιαστή από την Ινδιάνα Τσάρλς Φέιρμπανκς, αργότερα αντιπρόεδρο των Ηνωμένων πολιτειών επί Θίοντορ Ρούσβελτ.